《自题东园诗草》
清代·徐汉倬

微风北窗来，羲皇对床席。陶公有凉音，饥寒实驱迫。

作者代有人，东皋起王绩。醉乡日高枕，逸气出秋壁。

岂惟屏淫哇，亦复黜嘄噭。征事多滞响，写景饶秀色。

蒸蔚为云霞，郁勃走霹雳。声诗与乐通，由瑟圣所饬。

盛唐李杜兴，万象尽开辟。可怜千载下，何处弄笔墨。

吾生竟何事，弱毫叹孤植。如游空山阿，寒溜冻幽石。

腊尽春渐苏，冰雪滴余沥。遂成一脉水，中涵小天碧。

遥见鲸鱼归，复何能为役。远海生波澜，蛟龙有窟宅。

风涛中澒洞，乃万怪惶惑。落日收钓纶，回舟傍芦荻。

作者简介：徐汉倬，字鸣皋，清无锡人，诸生。著有《东园诗草》。